CELEX: 32015D0750
Language: et
Date: 2015-05-08 00:00:00
Title: Komisjoni rakendusotsus (EL) 2015/750, 8. mai 2015, sagedusala 1452–1492 MHz ühtlustamise kohta maapealsete süsteemide jaoks, millega on võimalik pakkuda elektroonilisi sideteenuseid Euroopa Liidus (teatavaks tehtud numbri C(2015) 3061 all) (EMPs kohaldatav tekst)

12.5.2015   
            
            
               ET
            
            
               Euroopa Liidu Teataja
            
            
               L 119/27
            
         KOMISJONI RAKENDUSOTSUS (EL) 2015/750,
   8. mai 2015,
   sagedusala 1 452–1 492 MHz ühtlustamise kohta maapealsete süsteemide jaoks, millega on võimalik pakkuda elektroonilisi sideteenuseid Euroopa Liidus
   
      
         (teatavaks tehtud numbri C(2015) 3061 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 3,
   ning arvestades järgmist:
   
               (1)
            
            
               Rahvusvahelise Telekommunikatsiooni Liidu raadioside eeskirjadega (2) on kaaseelisõiguse põhimõttel eraldatud sagedusala 1 452 – 1 492 MHz paikse side, mobiilside (välja arvatud liikuv lennuside), ringhäälingu ja satelliitringhäälingu teenuste osutamiseks 1. piirkonnas, kuhu kuulub ka Euroopa Liit. Nendega on ette nähtud, et ringhäälingu ja satelliitringhäälingu puhul kasutatakse kõnealust sagedusala üksnes digitaalseks raadioringhäälinguks (DAB).
            
         
               (2)
            
            
               Maastrichti 2002. aasta erikokkuleppega, mis vaadati läbi 2007. aastal, (3) on ette nähtud tehniline ja õigusraamistik maapealse DABi (T-DAB) kasutuselevõtuks sagedusalas 1 452 – 1 479,5 MHz allakirjutanud riikides, sealhulgas kõigis liikmesriikides. Samuti nähakse sellega ette T-DABi ja traadita lairiba elektroonilise side teenuste piiriülese koordineerimise kord.
            
         
               (3)
            
            
               Euroopa Parlamendi ja nõukogu otsusega nr 243/2012/EL (4) on kehtestatud mitmeaastane raadiospektripoliitika programm, millega seatakse eesmärgiks teha spektrikasutuse andmiku põhjal 2015. aastaks kindlaks vähemalt 1 200 MHz spekter, mis sobib traadita lairibateenusteks liidus.
            
         
               (4)
            
            
               Sagedusala 1 452 – 1 492 MHz on määratud ringhäälinguteenuste osutamiseks liikmesriikides, kuid selle kasutus on olnud küllaltki piiratud. Komisjoni aruandes raadiospektripoliitika programmi spektrikasutuse andmiku kohta (5) järeldatakse, et see sagedusala on liidus alakasutatud ja see tuleks eraldada traadita lairiba elektroonilise side teenustele kooskõlas raadiospektripoliitika programmi spektrieesmärgiga. Olemasolevad maapealsed ringhäälingusüsteemid peaksid siiski olema pikas perspektiivis kaitstud, sealhulgas nende lubade uuendamise korral.
            
         
               (5)
            
            
               Oma arvamuses Euroopa strateegiliste probleemide kohta traadita lairiba kasvava spektri valdkonnas (6) soovitas raadiospektripoliitika töörühm komisjonil kaaluda täiendavate meetmete võtmist, et edendada sagedusala 1 452 – 1 492 MHz kasutamist täiendava allalingi tarbeks, lubades samas liikmesriikidel kasutada osa sellest sagedusalast muuks tarbeks, nt ringhäälinguks.
            
         
               (6)
            
            
               Komisjon andis 19. märtsil 2014 vastavalt raadiospektrit käsitleva otsuse artikli 4 lõikele 2 CEPTile volitused tehniliste tingimuste väljatöötamiseks sagedusalas 1 452 – 1 492 MHz traadita lairiba elektroonilise side teenuste osutamiseks liidus.
            
         
               (7)
            
            
               28. novembril 2014 esitas CEPT vastavalt nendele volitustele CEPTi aruande nr 54, milles pannakse ette ühtlustada sagedusala 1 452 – 1 492 MHz traadita lairiba täiendava allalingi kasutamiseks, lubades samas liikmesriikidel teha vastavalt riigi oludele kohandusi sagedusala osades (nt 1 452 – 1 479,5 MHz) maapealse ringhäälingu tarbeks. Täiendav allalüli on ühesuunaline andmesidekanal tugijaamast andmete allalaadimiseks, mille puhul sagedusala spektrit kasutatakse elektroonilise side teenuste osutamiseks koos muude sagedusalade spektritega.
            
         
               (8)
            
            
               Sagedusala 1 452 – 1 492 MHz kasutamine ühtlustatud allalüli-tüüpi sagedusalana traadita lairiba elektroonilise side teenuste osutamiseks on oluline, et lahendada andmeliikluse asümmeetriaga seotud probleeme, suurendades sel teel traadita lairibasüsteemi allalaadimissuutlikkust. Võttes arvesse ka tehnoloogia- ja teenuseneutraalsuse põhimõtet, hõlbustab see koostoimimist samas sagedusalas juba olemas olevate maapealse ringhäälingu teenustega, mis ei pruugi vastata käesolevas otsuses sätestatud tehnilistele tingimustele. Seepärast peaksid liikmesriigid eraldama sagedusala kaaskasutamiseks igat liiki elektroonilise side teenustele ja tagama teenuste koostoimimise vastavalt riigi oludele ja rahvusvahelistele lepingutele.
            
         
               (9)
            
            
               Traadita lairiba elektroonilise side teenuste osutamine sagedusalas 1 452 – 1 492 MHz peaks põhinema ühtsel kanalijaotusel ja ühistel minimaalsetel (kõige vähem piiravatel) tehnilistel tingimustel, et edendada ühtset turgu, leevendada kahjulikke häireid ja tagada sageduse koordineerimine.
            
         
               (10)
            
            
               Ühtsed tehnilised tingimused ja põhimõtted on vajalikud, et tagada asjakohane töökindlus traadita lairiba elektroonilise side teenuste ja T-DABi koostoimimiseks sagedusalas 1 452 – 1 492 MHz ning töökindlus selles sagedusalas olevate selliste teenuste koostoimimiseks naabersagedusaladel olevate kasutusvaldkondadega, nt taktikalised raadioretranslaatorid, koordineeritud püsilingid ja lennunduse telemeetria. Võib olla vaja võtta täiendavaid riiklikke meetmeid, et tagada naabersagedusalade kasutajate (nt koordineerimata püsilingid) kooseksisteerimine.
            
         
               (11)
            
            
               Selleks et tagada käesolevas otsuses kehtestatud parameetrite rakendamine, peavad ametiasutused tõenäoliselt sõlmima piiriüleseid lepinguid, millega välditakse kahjulikke häireid ning tõhustatakse ja ühtlustatakse spektrikasutust. CEPTi aruandes nr 54 on esitatud tehnilised tingimused ja põhimõtted traadita lairiba elektroonilise side teenuste ja T-DABi ja lennunduse telemeetriateenuste piiriüleseks koordineerimiseks sagedusalas 1 452 – 1 492 MHz, sealhulgas liidu piiridel.
            
         
               (12)
            
            
               Sagedusala 1 452 – 1 492 MHz kasutamine kolmandate riikide muudes rakendustes vastavalt rahvusvahelistele lepingutele võib piirata traadita lairiba elektroonilise side teenuste turule toomist ja kasutamist mõnes liikmesriigis. Kõnealused liikmesriigid peaksid võtma kõik vajalikud meetmed, et võimalikult kiiresti minimeerida selliste piirangute kestust ja geograafilist ulatust, ja vajaduse korral taotlema vastavalt raadiospektripoliitika programmi käsitleva otsuse artikli 10 lõikele 2 liidult abi. Nad peaksid teavitama komisjoni sellistest piirangutest vastavalt raadiospektrit käsitleva otsuse artikli 6 lõikele 2 ja artiklile 7 ning teave tuleks avaldada vastavalt kõnealuse otsuse artiklile 5.
            
         
               (13)
            
            
               Käesoleva otsusega ette nähtud meetmeid tuleks kohaldada kogu liidus ja neid peaksid rakendama liikmesriigid, et tagada sagedusala 1 452 – 1 492 MHz kasutuselevõtt traadita lairiba elektroonilise side teenuste osutamiseks kooskõlas raadiospektripoliitika programmi spektrieesmärgiga. Liikmesriigid peaksid esitama komisjonile käesoleva otsuse rakendamise ja sagedusala kasutamise kohta aruande, et oleks hõlbus hinnata otsuse mõju ELi tasandil ja vajaduse korral otsus õigel ajal läbi vaadata.
            
         
               (14)
            
            
               Käesoleva otsusega ette nähtud meetmed on kooskõlas raadiospektrikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsuse eesmärk on ühtlustada sagedusala 1 452 – 1 492 kättesaadavuse ja tõhusa kasutamise tingimusi selliste maapealsete süsteemide jaoks, millega on võimalik osutada elektroonilisi sideteenuseid Euroopa Liidus.
   Artikkel 2
   1.   Liikmesriigid eraldavad hiljemalt kuus kuud pärast käesoleva otsuse esitamise kuupäeva sagedusala 1 452 – 1 492 MHz elektroonilisi sideteenuseid pakkuda võimaldavatele maapealsetele süsteemidele vastavalt lisas esitatud parameetritele ja muudavad selle ainuõiguseta kättesaadavaks.
   2.   Liikmesriigid tagavad, et lõikes 1 osutatud maapealsete süsteemide puhul on tagatud järgmiste süsteemide asjakohane kaitse:
   
               a)
            
            
               naabersagedusaladel olevad süsteemid ja
            
         
               b)
            
            
               maapealsed ringhäälingusüsteemid, mis toimivad sagedusalas 1 452 – 1 479,5 MHz vastavalt käesoleva otsuse esitamise kuupäeval kehtivale tegevusloale või vastavalt sellise tegevusloa hilisemale uuendamisele ning kooskõlas Maastrichti 2002. aasta erikokkuleppes, mis vaadati läbi 2007. aastal, sätestatud parameetritega.
            
         3.   Liikmesriigid aitavad kaasa piiriüleste koordineerimiskokkulepete sõlmimisele, et võimaldada lõikes 1 osutatud süsteemide toimimist, võttes arvesse olemasolevaid regulatiivseid menetlusi ja õigusi ning asjaomaseid rahvusvahelisi lepinguid.
   Artikkel 3
   Liikmesriigid ei ole kohustatud täitma artiklis 2 sätestatud kohustusi geograafilistes piirkondades, kus kooskõlastamiseks kolmandate riikidega tuleb kõrvale kalduda käesoleva otsuse lisas esitatud parameetritest. Nad püüavad minimeerida sellise kõrvalekaldumise kestust ja geograafilist ulatust.
   Artikkel 4
   Liikmesriigid esitavad käesoleva otsuse kohaldamise kohta aruande hiljemalt üheksa kuud pärast otsuse esitamist.
   Liikmesriigid jälgivad sagedusala 1 452 – 1 492 MHz kasutamist ja esitavad komisjoni taotlusel või omal algatusel komisjonile oma järeldused, et vajaduse korral oleks võimalik käesolev otsus õigel ajal läbi vaadata.
   Artikkel 5
   Käesolev otsus on adresseeritud liikmesriikidele.
   
      Brüssel, 8. mai 2015
      
         
            Komisjoni nimel
         
         
            komisjoni liige
         
         Günther OETTINGER
      
   
   
      (1)  EÜT L 108, 24.4.2002, lk 1.
   
      (2)  Vt http://www.itu.int/pub/R-REG-RR
   
      (3)  Euroopa Postside- ja Telekommunikatsiooniadministratsioonide Konverentsi (edaspidi „CEPT”) erikokkulepe seoses sagedusala 1 452 – 1 479,5 MHz kasutamisega maapealseks digitaalseks raadioringhäälinguks, Maastricht, 2002, Constanta, 2007 (MA02revCO07).
   
      (4)  Euroopa Parlamendi ja nõukogu otsus nr 243/2012/EL, 14. märts 2012, millega luuakse mitmeaastane raadiospektripoliitika programm (ELT L 81, 21.3.2012, lk 7).
   
      (5)  Komisjoni aruanne Euroopa Parlamendile ja nõukogule raadiospektri kasutuse andmiku kohta (COM(2014) 536 (final)).
   
      (6)  Dokument RSPG13-521 rev1.
   
      LISA
      
         ARTIKLI 2 LÕIKES 1 OSUTATUD PARAMEETRID
      
      A.   ÜLDISED PARAMEETRID
      
               
                  1.
               
               
                  Töörežiim sagedusalas 1 452 – 1 492 MHz on piiratud tugijaama (ainult allalüli-tüüpi) ülekandega.
               
            
               
                  2.
               
               
                  Sagedusalas 1 452 – 1 492 MHz eraldatud sagedusplokid on 5 MHz kordsed. Eraldatud sagedusploki alumine sageduspiir võetakse võrdseks sagedusvahemiku alumise servaga 1 452 MHz või 5 MHz kordsega nimetatud servast.
               
            
               
                  3.
               
               
                  Tugijaama ülekanne peab vastama käesolevas lisas esitatud sagedusploki servamaskile.
               
            B.   TUGIJAAMADE TEHNILISED TINGIMUSED – SAGEDUSPLOKI SERVAMASK
      Kasutatakse tugijaama tehnilist parameetrit servamask (Block Edge Mask, BEM), millega tagatakse külgnevate võrkude operaatorite vaheliste kahe- või mitmepoolsete lepingute puudumise korral selliste võrkude kooseksisteerimine. Kui asjaomaste operaatorite või ametiasutuste vahel lepitakse kokku vähem ranged tehnilised parameetrid, võib ka neid kasutada, kui kõnealused parameetrid vastavad tehnilistele tingimustele, mida kohaldatakse muude teenuste või rakenduste kaitseks, sealhulgas naabersagedusalades või tulenevalt piiriülestest kohustustest.
      Servamask on saatemask, mis on ette antud sageduse funktsioonina ja on seotud sellise sagedusploki servaga, mille kohta operaatorile on antud kasutusõigused. See koosneb plokisisesest ja plokivälisest võimsuse piirnormist. Plokisisest võimsuse piirnormi kohaldatakse operaatorile eraldatud sagedusploki suhtes. Mittekohustuslikud plokisisesed nõuded on sätestatud allpool. Plokiväliseid võimsuse piirnorme kohaldatakse sagedusalas 1 452 – 1 492 MHz oleva spektriosa suhtes, mis jääb operaatorile eraldatud sagedusplokist väljapoole. Need on esitatud tabelis 1.
      Lisaks on sagedusalas 1 452 – 1 492 MHz olevate traadita lairiba elektroonilise side teenuste puhul kindlaks määratud kooseksisteerimise võimsuse piirnormid, et tagada kõnealuste teenuste ja muude raadioteenuste või -rakenduste ühilduvus sagedusalas 1 452 – 1 492 MHz või naabersagedusalades 1 427 – 1 452 MHz ja 1 492 – 1 518 MHz. Kooseksisteerimise võimsuse piirnormid seoses naabersagedusalades olevate teenuste või rakendustega on esitatud tabelis 2. Riiklikul tasandil võib kohaldada täiendavaid tehnilisi ja protseduurilisi meetmeid, (1) et tagada kooseksisteerimine naabersagedusalades olevate teenuste ja rakendustega. Kooseksisteerimise piirnormid sagedusalas 1 452 – 1 492 MHz olevate T-DAB teenuste puhul on esitatud tabelis 3.
      
         Plokisisesed nõuded
      
      Tugijaama plokisisese ekvivalentse isotroopse kiirgusvõimsuse (EIRP) (2) piirnorm ei ole kohustuslik. Liikmesriigid võivad kehtestada EIRP piirnormi, mis ei ületa 68 dBm/5 MHz ja mida võib suurendada erijuhtudel, nt sagedusala 1 452 – 1 492 MHz oleva spektri ja madalama sagedusala spektri kooskasutuseks.
      
         Plokivälised nõuded
      
      
         Tabel 1
      
      
         Tugijaama BEM plokivälise EIRP piirnormid sagedusalas 1 452 – 1 492 MHz antenni kohta
      
      
                  Plokivälise kiirguse sagedusvahemik
               
               
                  Suurim keskmine plokiväline EIRP
               
               
                  Sagedusriba laius mõõtmisel
               
            
                  – 10 kuni – 5 MHz alumisest ploki servast
               
               
                  11 dBm
               
               
                  5 MHz
               
            
                  – 5 kuni 0 MHz alumisest ploki servast
               
               
                  16,3 dBm
               
               
                  5 MHz
               
            
                  0 kuni + 5 MHz ülemisest ploki servast
               
               
                  16,3 dBm
               
               
                  5 MHz
               
            
                  + 5 kuni + 10 MHz ülemisest ploki servast
               
               
                  11 dBm
               
               
                  5 MHz
               
            
                  Sagedusalas 1 452-1 492 MHz olevad sagedused, mis asuvad kaugemal kui 10 MHz alumisest või ülemisest ploki servast
               
               
                  9 dBm
               
               
                  5 MHz
               
            
         Naabersagedusalade kooseksisteerimise nõuded
      
      
         Tabel 2
      
      
         Tugijaama sagedusalavälise EIRP piirnormid naabersagedusalades
      
      
                  Sagedusalavälise kiirguse sagedusvahemik
               
               
                  Suurim keskmine sagedusalaväline EIRP
               
               
                  Sagedusriba laius mõõtmisel
               
            
                  alla 1 449 MHz
               
               
                  – 20 dBm
               
               
                  1 MHz
               
            
                  1 449 – 1 452 MHz
               
               
                  14 dBm
               
               
                  3 MHz
               
            
                  1 492 – 1 495 MHz
               
               
                  14 dBm
               
               
                  3 MHz
               
            
                  üle 1 495 MHz
               
               
                  – 20 dBm
               
               
                  1 MHz
               
            Selgitus tabeli 2 juurde: nende nõuete eesmärk on tagada kooskõlastatud püsilinkide, mobiilsideteenuste ja maapealsete jaamadega piiratud lennunduse telemeetria teenuste ühilduvus naabersagedusalades, mis on alla 1 452 MHz või üle 1 492 MHz.
      
         Sagedusalas 1 452 – 1 492 MHz kooseksisteerimise nõuded
      
      
         Tabel 3
      
      
         Tugijaama plokivälise EIRP piirnormid naaberkanalitel pakutavate T-DAB teenuste kooseksisteerimiseks sagedusalas 1 452 – 1 492 MHz
      
      
                  Plokivälise kiirguse sagedusvahemik
               
               
                  Suurim keskmine plokiväline EIRP
               
               
                  Sagedusriba laius mõõtmisel
               
            
                  0 kuni 1,3 MHz ploki servast
               
               
                  9,3 dBm
               
               
                  1 MHz
               
            
                  1,3 kuni 1,5 MHz ploki servast
               
               
                  2,8 dBm
               
               
                  1 MHz
               
            
                  1,5 kuni 1,8 MHz ploki servast
               
               
                  – 6,7 dBm
               
               
                  1 MHz
               
            
                  1,8 kuni 2 MHz ploki servast
               
               
                  – 12,4 dBm
               
               
                  1 MHz
               
            
                  2 kuni 2,3 MHz ploki servast
               
               
                  – 13,7 dBm
               
               
                  1 MHz
               
            
                  2,3 kuni 5 MHz ploki servast
               
               
                  – 14,9 dBm
               
               
                  1 MHz
               
            
                  T-DABiks kasutatavad ülejäänud sagedused
               
               
                  – 14,9 dBm
               
               
                  1 MHz
               
            Selgitus tabeli 3 juurde: neid nõudeid kohaldatakse ainult juhul, kui T-DAB toimib riiklikul tasandil. Nõuded peaksid tagama sagedusalas 1 452 – 1 492 MHz naaberkanalitel pakutavate T-DAB teenuste ühilduvuse ja näevad ette, et traadita lairiba elektroonilise side teenuste ja T-DAB teenuste vahel on kaitseriba vähemalt 1,5 Mhz.
      
         (1)  Näiteks üks või mitu järgmist meedet: sageduste planeerimise koordineerimine, kohapealne koordineerimine, rangemad tugijaama sagedusalasisese võimsuse piirnormid, rangemad tugijaama sagedusalavälise tegeliku isotroopse kiirgusvõimsuse piirnormid, kui on esitatud tabelis 2.
      
         (2)  Plokisisene EIRP on ühest kohast igasse suunda kiiratav koguvõimsus, mis ei sõltu mis tahes tugijaama konfiguratsioonist.